钦定古今图书集成/明伦汇编/氏族典/第257卷 > 王彬
## 钦定古今图书集成/明伦汇编/氏族典/第257卷 > 王彬

按《晋书王廙传》：“廙弟彬，字世儒，与兄廙俱渡江，元帝
引为镇东贼曹参军。中兴建，稍迁侍中。从兄敦举兵
入石头，帝使彬劳之。会周𫖮遇害，彬素与𫖮善，先往
哭𫖮，甚恸。既而见敦，敦问其所以，彬勃然数敦，音辞
慷慨，声泪俱下。后敦议举兵向京师，彬谏甚苦，敦变
色目左右，将收彬，彬正色曰：‘君昔岁害兄，今又杀弟
邪’！”敦以彬亲故，容忍之。俄而以彬为豫章太守，迁前
将军、江州刺史。及敦死，有司奏彬及兄子并除名，诏
原之。征拜光禄勋。苏峻平后，改筑新宫，彬以营创劳，
赐爵关内侯。迁尚书右仆射，卒官，谥曰肃。